Bureau International des Poids et Mesures
Store norske leksikon,Realfag,Fysikk,Mål og vekt
Bureau International des Poids et Mesures, forkortet BIPM, er Det internasjonale byrå for mål og vekt. Byråets oppgave er å sikre verdensomfattende harmonisering av fysikalske målinger. Det skal etablere de grunnleggende metriske normalene og skalaene for de fysiske hovedstørrelsene, bevare og vedlikeholde de internasjonale prototypene og utføre de sammenligningene mellom nasjonale og internasjonale normaler som er nødvendige for å sikre ensartethet av målinger over hele verden.
BIPM ble opprettet ved Meterkonvensjonen, som ble vedtatt på Den diplomatiske meterkonferansen i Paris i 1875. Aktiviteten til BIPM var opprinnelig begrenset til målinger av lengde, volum og masse og til metrologiske studier som angikk disse størrelsene. Men virksomheten er etter hvert utvidet til å omfatte alle områder som inngår i SI (Det internasjonale system for enheter). Siden 1965 har byrået hatt ansvar for utgivelsen av tidsskriftet Metrologia.BIPM arbeider under overoppsyn av Comité International des Poids et Mesures, som har sitt mandat fra Conférence Generale des Poids et Mesures (se Generalkonferansen for mål og vekt). Det har sitt sekretariat med laboratorier i Sèvres i utkanten av Paris og har ca. 70 ansatte, hvorav over 40 fysikere og teknikere (2004). Årsbudsjettet er på om lag 10 mill. euro, som dekkes av Meterkonvensjonens medlemsland.Nordmannen Ole Jacob Broch, som spilte en aktiv rolle ved utarbeidelsen av Meterkonvensjonen, var direktør for BIPM i 1877–1889. Under hans ledelse ble de grunnleggende arbeidene med fremstilling av de forskjellige lands riksnormaler og reglene for deres sammenlikninger med BIPMs prototyper gjennomført. Les mer i Store norske leksikon Meterkonvensjonen metrologi målenhet Eksterne lenker BIPMs nettsider